ابن مہران

ابو بکر ابنِ مہران اصفہانی نیشاپوری، جن کی پیدائش 295 ہجری میں ہوئی، ایک جلیل القدر مسلم عالم تھے۔ انھوں نے بچپن ہی سے علم حاصل کرنا شروع کیا اور مختلف شہروں کا سفر کیا تاکہ علما اور قراء (قاری حضرات) سے علم حاصل کر سکیں۔ انھوں نے ابو علی صفار، ابن بویان، ابن مقسم، ابو بکر نقاش اور امام ابن خزیمہ جیسے بڑے علما سے تعلیم حاصل کی۔
## سوانحِ حیات
ان کا مکمل نام ابو بکر احمد بن حسین بن مہران اصفہانی ہے۔ وہ اصلاً اصفہان (ایران) سے تعلق رکھتے تھے مگر نیشاپور (خراسان) میں سکونت اختیار کی۔ وہ مشہور کتاب "الغايہ فی القراءات" کے مصنف ہیں۔ ان کی ولادت 295 ہجری میں ہوئی۔ ایک علمی و فاضل گھرانے میں پیدا ہوئے اور علم و علما کی سرزمین میں پرورش پائی۔

انھوں نے کم عمری میں ہی علم حاصل کرنے کے لیے مختلف شہروں کا سفر کیا اور نامور علما سے قراءت و حدیث کے علوم حاصل کیے۔ قراءت میں وہ ماہر اور معتمد بنے اور بڑے بڑے علما و طلبہ نے ان سے قراءت، حدیث اور دیگر علوم میں استفادہ کیا۔

### شیوخ (اساتذہ)
انھوں نے اپنے زمانے کے جلیل القدر مشائخ سے علم حاصل کیا۔ ان میں نمایاں شخصیات درج ذیل ہیں:
* ابو علی صفار (محمد بن احمد): ان سے قرآنِ کریم مکمل قراءت ابن کثیر پر پڑھا۔
* ابن خزیمہ (محمد بن اسحاق): مشہور محدث، فقیہ اور صاحبِ تصانیف، علم اور اتقان میں مثالی۔
* ابو بکر تمیمی بخاری: معروف مقرئ اور پیشوائے قراء۔
* ابو بکر نقاش (محمد بن الحسن): مفسر و مقرئ، عراق میں قراءات و تفسیر کے امام۔
* ابن اخرم دمشقی (محمد بن النضر): قراءات کی علتوں، تفسیر اور عربی زبان کے ماہر۔
* ابو حسن بجلی بغدادی: ثقہ اور ماہر مقرئ۔
* ابو قاسم عجلی کوفی: عراق کے ممتاز اور حاذق امام۔
* محمد بن حسن بن مقسم، احمد بن عثمان بن بویان، احمد بن محمد المؤدب: ان سے بھی علم حاصل کیا۔
### ابن مِہران کے ممتاز شاگرد
* . ابو سعد محمد بن عبد الرحمٰن نیشاپوری الكنجرودی
فقیہ، ادیب، نحوی، طبیب اور خراسان کے محدث۔
* . ابو نصر احمد بن محمد سمرقندی (الحدادی)
سمرقند کے مشہور قاری اور الغنیہ کے مصنف۔
* . ابو بکر علی بن محمد فارسی
ماہر قاری جنھوں نے ابن مِہران سے قراءت سنی اور پڑھی۔
* . ابو الوفا مہدی بن طرارہ قائنی
ابن مِہران کے احذق (ماہر ترین) شاگردوں میں سے۔
* . ابو سفر منصور بن احمد عراقی
مشہور قاری، جنھوں نے الإشارة اور الموجز جیسی کتب تصنیف کیں۔
* . طاہر بن علی بن عصمت صیرفی
قریبی شاگرد، جنھوں نے قراءت کی متعدد روایتیں ابن مِہران سے نقل کیں۔
* . ابو اسحاق احمد بن محمد ثعلبی
مشہور مفسر قرآن، زبان و تفسیر میں یگانۂ روزگار۔

### منزلت اور علما کا اعتراف
* ابو بکر بن مِہران اپنے زمانے کے قراءت کے امام تھے۔ بڑے بڑے قراء نے ان سے قراءت سیکھی اور ان سے قراءت حاصل کرنا ایک اعزاز سمجھا جاتا تھا۔ ان کی مہارت صرف قراءت تک محدود نہ تھی بلکہ وہ حدیث، فقہ، لغت اور نحو میں بھی ماہر تھے اور ان کی تصنیفات سے ان کی علمی گہرائی اور مختلف علوم پر عبور ظاہر ہوتا ہے۔
* امام ذہبی نے انھیں "امامِ قدوہ، مقرئ، شیخ الاسلام" کہا۔ 
* حاکم نیشاپوری نے فرمایا: وہ اپنے زمانے کے قراءت کے امام تھے، جن سے زیادہ عبادت گزار قاری ہم نے نہیں دیکھا اور ان کی دعائیں قبول ہوتیں۔
* ابن صلاح نے انھیں شافعی فقہا میں شمار کیا اور کہا: وہ اپنے فن میں بلند مقام رکھتے تھے اور عمدہ تصنیفات کے مالک تھے۔
* ابو بکر بن مہران لغت اور عربی زبان کے امام بھی تھے، یہاں تک کہ انھوں نے سیبویہ کی کتاب کی شرح لکھی۔ انھوں نے قراءت کی توجیہات پر کئی کتابیں لکھی، جیسے "الشامل"، "علل الغایة" اور "الاستعاذة بحججها" اور یہی وجہ ہے کہ یاقوت الحموی نے بھی اپنی کتاب میں ان کا ترجمہ شامل کیا۔
* انھوں نے علوم القرآن کے مختلف شعبوں میں بھی حصہ لیا، جیسے وقف و ابتدا، سورتوں کی تعداد میں اختلاف، قراء کی طبقات اور استعاذہ پر حجتیں وغیرہ۔
### آثار و تصنیفات
ابن مِہران نے مختلف علوم میں کئی کتب تصنیف کیں۔ اگرچہ ان کی تمام کتابیں محفوظ نہیں رہ سکیں، مگر جو بچ گئیں، ان سے علما نے بہت فائدہ اٹھایا۔ ان کی مشہور تصنیفات میں شامل ہیں:
* الغایہ فی القراءات العشر
* المبسوط فی القراءات العشر (ان دونوں پر ابن الجزری نے ’’النشر‘‘ میں اعتماد کیا)
* مذهب حمزة في الهمز
* غرائب القراءات
* الاستعاذة بحججها
* طبقات القراء
* مفرد حفص
* الشامل
### وفات
ابن مہران 27 شوال 381ھ، بروز بدھ، 86 برس کی عمر میں وفات پا گئے۔

## حوالہ جات

زمرہ:سنی علماء اسلام
زمرہ:نیشاپوری شخصیات
زمرہ:ویکی ڈیٹا والے صفحات
زمرہ:991ء کی وفیات
زمرہ:صفحات مع استعمال P19 خاصیت
زمرہ:908ء کی پیدائشیں